Streng waterbeperkings vir NMB ingestelArgieffoto Gedurende ŉ raadsitting Woensdag het die metro die implementering van streng waterbeperkings met onmiddellike effek goedgekeur. Annette Lovemore, burgemeesterskomiteelid vir infrastruktuur en ingenieurswese, het gesê praktiese stappe moet gedoen word om iets te doen aan die Baai se watertekort. “Die minister van water en sanitasie het in April vanjaar ŉ kennisgewing gepubliseer waarin ons aangesê word om ons waterverbruik met 15% te verminder. Die kennisgewing is eers gepubliseer nadat sy en haar departement met die metro onderhandel het en gemaan het dat die watergebruik verminder word sonder dat sy ŉ regskennisgewing hoef te publiseer oor die aangeleentheid,” het Lovemore gesê. Inwoners van Nelson Mandelabaai sal nie toegelaat word om tuinslange te gebruik om hul tuine nat te lei of hul motors te was nie. Hulle word ook versoek om die watergebruik in hul huise te verminder. Sakeondernemings en veral groot watergebruikers word aangemoedig om ŉ voorbeeld vir die res te stel, het Lovemore gesê. “Indien die watergebruik nie binne die volgende twee maande met 15% verminder nie, sal die raad noodgedwonge strafmaatreëls moet oorweeg. Dit kan hoër watertariewe vir gebruik bo ŉ sekere vlak insluit en die vereiste dat watertenks by alle nuwe huise geïnstalleer moet word.” Sy het gesê die munisipaliteit het ook ernstige probleme met waterverliese en sal ŉ langtermyn- en meerdoelige oplossing vir die probleem moet implementeer. “Die besonderhede van ons strategie sal binne die volgende twee weke bekendgemaak word. Daar is reeds geadverteer vir tien addisionele loodgieters se dienste,” het Lovemore gesê.